Aquesta ruta ascendeix per la seva via més directa al Turó de l'Home des de la Plana del Coll, a la zona de Fontmartina. Posteriorment ressegueix la senzilla carena fins a les Agudes i retorna, des del Coll de les Agudes, per l'espectacular camí dels pous de glaç. Aquest camí és dels més preciosos, solitaris i salvatges que es poden fer encara pel Montseny. Circula pel vessant nord del massís que engloba les Agudes i el Turó de l'Home i hi podrem gaudir de tres antics pous de glaç realment fantàstics i caminar per un senderó preciós entre una fageda densíssima i gairebé èlfica, i acompanyats per unes vistes espectaculars del Matagalls. Val molt i molt la pena fer aquest camí de tornada.
L'anada surt des de la zona de la Plana del Coll, a Fontmartina, on podem deixar el cotxe a l'aparcament del mateix coll (nosaltres el vam deixar una mica abans en una altra zona d'aparcament). La pujada segueix tota l'estona el GR-5.2. És un camí molt ben marcat i sense pèrdua. Aquest primer tram és el més complicat de la jornada, doncs s'ascendeixen més de 700 metres en un recorregut relativament curt. Ens farà esbufegar fort però ja gaudirem de bones vistes (compte amb els dies de forta calor, doncs és totalment obert).
Després de fer el Turó de l'Home ens arribarem, en passejada senzilla, a les Agudes. Finalment, per a tornar, com hem dit, prendrem el camí dels pous de glaç des del Coll de les Agudes. Compte a l'hora d'agafar aquest camí, doncs en el seu inici no està gens marcat, al contrari del camí que davalla fins a Sant Marçal. No s'ha d'agafar, doncs, el camí de Sant Marçal en cap moment. Hem de mirar una mica més cap a l'oest i ràpidament trobarem un senderó que mica en mica es dibuixa més clarament.
Aquest camí tampoc té pèrdua. Està prou ben fressat i ens introduirà en el Montseny més genuí, solitari, autèntic i preciós. Silenci, fressar de les nostres passes en les eternes fulles seques de la fageda, la piuladissa dels ocells... aquests seran els nostres companys de caminada. Preciós.
En el camí trobarem dos pous de glaç espectaculars (un tercer es troba una mica més avall del camí que es segueix), just en el tram en que la fageda es torna més densa i frondosa.
Finalment sortirem, de nou, al camí de pujada des de Fontmartina, al GR-5.2. Camí que ja no deixarem, excepte una petita drecera fins al punt de sortida.
Other
Nerken on scottexservices.com